Ένα **μητροπολιτικό δίκτυο** (**metropolitan area network** ή **MAN**) είναι ένα δίκτυο υπολογιστών που συνήθως καλύπτει μια πόλη ή μια πανεπιστημιούπολη. Ένα MAN συνήθως συνδέει μεταξύ τους τοπικά δίκτυα υπολογιστών (LANs) χρησιμοποιώντας ένα δίκτυο κορμού (backbone technology) υψηλού εύρους ζώνης, όπως οι οπτικές ίνες και παρέχει διασυνδέσεις προς δίκτυα ευρείας περιοχής ή το Διαδίκτυο.

Το πρότυπο IEEE 802-2002 περιγράφει ένα MAN ως εξής:

> Ένα MAN προορίζεται για μεγαλύτερες γεωγραφικές περιοχές σε σχέση με ένα LAN, από πολλά τετράγωνα με κτίρια, μέχρι ολόκληρες πόλεις. Τα MAN επίσης εξαρτώνται από κανάλια επικοινωνίας με μεσαίο προς υψηλό ρυθμό διαμεταγωγής. Ένα MAN μπορεί να ανήκει και να ελέγχεται από ένα μόνο οργανισμό, αλλά συνήθως χρησιμοποιείται από πολλά άτομα και οργανισμούς. Τα MAN μπορούν επίσης να έχουν καθεστώς ιδιοκτησίας και λειτουργίας δημόσιου πόρου. Συχνά προσφέρουν τον τρόπο διασύνδεσης τοπικών δικτύων
> 
> 

Οι συγγραφείς του *Management Information Systems: Managing the Digital Firm 10th ed.*, Kenneth C. Laudon και Jane P. Laudon (2001), ορίζουν ένα μητροπολιτικό δίκτυο ως εξής:

> Ένα μητροπολιτικό δίκτυο (MAN) είναι ένα μεγάλο δίκτυο υπολογιστών που καλύπτει μια μητροπολιτική περιοχή ή μια πανεπιστημιούπολη. Γεωγραφικά βρίσκεται μεταξύ ενός WAN και ενός LAN. Τα MAN προσφέρουν σύνδεση στο Διαδίκτυο σε LAN μιας μητροπολιτική περιοχής και τα συνδέουν σε δίκτυα ευρείας περιοχής, όπως το Διαδίκτυο.
> 
> 

Μπορούν επίσης να χρησιμοποιηθούν στην καλωδιακή τηλεόραση.

Υλοποίηση
---------

Κάποιες τεχνολογίες που χρησιμοποιούνται στα μητροπολιτικά δίκτυα είναι ο Ασύγχρονος Τρόπος Μεταφοράς (Asynchronous Transfer Mode ή ATM), η Κατανεμημένη Οπτική Διεπαφή Δεδομένων (FDDI) και η Επιλεγόμενη Υπηρεσία Δεδομένων πολλών Megabit (SMDS). Στις περισσότερες περιοχές οι τεχνολογίες αυτές σταδιακά αντικαθιστούνται από συνδέσεις βασισμένες στο Ethernet (όπως το Metro Ethernet). Οι συνδέσεις των MAN ανάμεσα στα τοπικά δίκτυα μπορούν να υλοποιηθούν χωρίς καλώδια, με τη χρήση μικροκυμάτων, ραδιομετάδοσης ή υπέρυθρου λέιζερ. Οι περισσότερες εταιρείες νοικιάζουν κυκλώματα από τηλεπικοινωνιακούς φορείς, λόγω του σημαντικού κόστους της τοποθέτησης καλωδίωσης μεγάλου μήκους.

Η Διπλή Αρτηρία Κατανεμημένης Ουράς (Distributed Queue Dual Bus ή DQDB), είναι το πρότυπο μητροπολιτικού δικτύου για επικοινωνίες δεδομένων και ορίζεται στο πρότυπο IEEE 802.6. Χρησιμοποιώντας το DQDB, τα δίκτυα μπορούν να φτάσουν τα 30 χιλιόμετρα σε μήκος και να λειτουργούν σε ταχύτητες μεταξύ 34 και 155 Mbit/s.

Πολλά σημαντικά δίκτυα άρχισαν σαν MAN, όπως τα Internet peering points MAE-West και MAE-East, και το δίκτυο πολυμέσων Sohonet.

Δείτε επίσης
------------

* Δίκτυο ευρείας περιοχής

Αναφορές
--------

1. ↑  
 IEEE Std 802-2002,
 IEEE Standard for Local and Metropolitan Area Networks: Overview and Architecture,
 page 1,
 section 1.2: "Key Concepts",
2. ↑  "A MAN is optimized for a larger geographical area than a LAN, ranging from several blocks of buildings to entire cities. MANs can also depend on communications channels of moderate-to-high data rates. A MAN might be owned and operated by a single organization, but it usually will be used by many individuals and organizations. MANs might also be owned and operated as public utilities. They will often provide means for internetworking of local networks."
3. ↑  "A Metropolitan Area Network (MAN) is a large computer network that spans a metropolitan area or campus. Its geographic scope falls between a WAN and LAN. MANs provide Internet connectivity for LANs in a metropolitan region, and connect them to wider area networks like the Internet."